CELEX: 32012D0063
Language: lv
Date: 2011-10-31 00:00:00
Title: 2012/63/ES: Komisijas Lēmums ( 2011. gada 31. oktobris ) – par valsts atbalstu SA. 30931 – 11/C – Rumānija – Atbalsta shēma gaisa transporta infrastruktūras attīstīšanai (izziņots ar dokumenta numuru C(2011) 7863)  Dokuments attiecas uz EEZ

2.2.2012   
            
            
               LV
            
            
               Eiropas Savienības Oficiālais Vēstnesis
            
            
               L 30/21
            
         KOMISIJAS LĒMUMS
   (2011. gada 31. oktobris)
   par valsts atbalstu SA. 30931 – 11/C – Rumānija
   Atbalsta shēma gaisa transporta infrastruktūras attīstīšanai
   (izziņots ar dokumenta numuru C(2011) 7863)
   (Autentisks ir tikai teksts rumāņu valodā)
   (Dokuments attiecas uz EEZ)
   (2012/63/ES)
   EIROPAS KOMISIJA
   ņemot vērā Līgumu par Eiropas Savienības darbību un jo īpaši tā 108. panta 2. punkta pirmo daļu,
   ņemot vērā Līgumu par Eiropas Ekonomikas zonu un jo īpaši tā 62. panta 1. punkta a) apakšpunktu,
   tā kā:
   1.   PROCEDŪRA
   
   
               (1)
            
            
               Rumānijas iestādes ar 2010. gada 17. maija elektronisko paziņojumu saskaņā ar Līguma par Eiropas Savienības darbību (turpmāk “LESD”) 108. panta 3. punktu paziņoja Komisijai par atbalsta shēmu, ar ko sniedz valsts atbalstu reģionālajām lidostām. Paziņojums reģistrēts ar lietas numuru N 185/10.
            
         
               (2)
            
            
               Komisija 2010. gada 23. jūnijā, 7. oktobrī un 3. decembrī un 2011. gada 17. martā pieprasīja papildu informāciju par ierosināto pasākumu. Pieprasīto informāciju Rumānijas iestādes iesniedza attiecīgi 2010. gada 22. jūlijā un 27. oktobrī un 2011. gada 20. janvārī un 5. aprīlī.
            
         
               (3)
            
            
               2010. gada 15. septembrī Rumānijas iestādes informēja Komisiju par dažiem grozījumiem paziņotajā shēmā, jo īpaši attiecībā uz atbalsta saņēmēju skaitu.
            
         
               (4)
            
            
               Komisija ar 2011. gada 24. maija vēstuli Rumānijas iestādes informēja, ka attiecībā uz paziņoto atbalstu un citiem pasākumiem, kas paredzēti lidostām, ir nolēmusi sākt oficiālo izmeklēšanas procedūru, kura paredzēta LESD 108. panta 2. punktā (turpmāk “procedūras sākšanas lēmums”) (1). 2011. gada 23. jūnijā Komisija pieņēma minētā lēmuma laboto versiju.
            
         
               (5)
            
            
               Procedūras sākšanas lēmumu publicēja Eiropas Savienības Oficiālajā Vēstnesī
                   (2). Komisija aicināja ieinteresētās personas iesniegt piezīmes.
            
         
               (6)
            
            
               Rumānija ar 2011. gada 27. jūnija, 5. jūlija un 19. augusta vēstulēm iesniedza savas piezīmes par procedūras sākšanas lēmumu.
            
         
               (7)
            
            
               Komisija saņēma piezīmes no trim ieinteresētajām personām: Carpatair (lidsabiedrība, kas darbojas Timișoara lidostā), Cluj-Napoca lidostas un Rumānijas Lidostu asociācijas. Ieinteresēto personu piezīmes attiecās gan uz paziņoto shēmu, gan papildu valsts finansējumu, kas kopš Rumānijas iestāšanās ES lidostām piešķirts darbības zaudējumu segšanai.
            
         
               (8)
            
            
               Ar 2011. gada 16. septembra vēstulēm Komisija ieinteresēto personu piezīmes pārsūtīja Rumānijai.
            
         2.   PAZIŅOTĀ PASĀKUMA APRAKSTS
   
   
               (9)
            
            
               Paziņotais pasākums attiecas uz valsts finansējumu ieguldījumiem mazo reģionālo lidostu infrastruktūrā.
            
         
               (10)
            
            
               Paziņotā pasākuma mērķis ir atbalstīt aviācijas drošības standartu ievērošanu Rumānijas reģionālajās lidostās, drošas un dzīvotspējīgas gaisa transporta infrastruktūras attīstību, kā arī sasniedzamības uzlabošanos un reģionālo attīstību.
            
         
               (11)
            
            
               Sākotnējā novērtējuma posmā Rumānijas iestādes paskaidroja, ka Rumānijas reģionālās lidostas pārsvarā darbojas ar zaudējumiem un ka to darbības zaudējumus katru gadu sedz valsts. Rumānijas iestādes Komisijai iesniedza visaptverošu sarakstu par valsts finansējumu, kas D kategorijas lidostām piešķirts kopš Rumānijas iestāšanās ES.
            
         
               (12)
            
            
               Rumānijas iestādes norādīja, ka lidostām katru gadu piešķirto subsīdiju apjoms lielākajā daļā gadījumu bija tāds, ka attiecīgais atbalsts ir atbrīvots no paziņošanas prasības, pamatojoties uz Komisijas 2005. gada 28. novembra Lēmumu 2005/842/EK par EK līguma 86. panta 2. punkta (tagad LESD 106. panta 2. punkts) piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (3) (turpmāk “PVTN lēmums”).
            
         
               (13)
            
            
               Vienīgais izņēmums esot Timișoara lidostai piešķirtais valsts finansējums, kas, kā apgalvo Rumānijas iestādes, nav uzskatāms par atbalstu, jo attiecīgais pasākums atbilst tirgus ekonomikas ieguldītāja principam. Timișoara lidostai piešķirto valsts finansējumu Komisija izvērtē atsevišķi.
            
         3.   PAZIŅOJUMA ATSAUKŠANA
   
   
               (14)
            
            
               Ar 2011. gada 25. jūlija vēstuli Rumānijas iestādes atsauca savu paziņojumu par valsts atbalstu SA. 30931 attiecībā uz finansējuma shēmu ieguldījumiem Rumānijas mazo reģionālo lidostu infrastruktūrā. Rumānijas iestādes paziņoja, ka plāno šīs lidostas finansēt saskaņā ar noteikumiem, kuri paredzēti Kopienas vadlīnijās par lidostu finansēšanu un valsts atbalstu darbības uzsākšanai aviosabiedrībām, kas veic lidojumus no reģionālām lidostām (4) (turpmāk “aviācijas vadlīnijas”) un PVTN lēmumā.
            
         
               (15)
            
            
               Aviācijas vadlīnijās ir atzīts, ka dažas lidostu darbības un izņēmuma gadījumos pat visas lidostas pārvaldības darbības var uzskatīt par pakalpojumiem ar vispārēju tautsaimniecisku nozīmi (turpmāk “PVTN”). Tādā gadījumā valsts iestāde lidostai nosaka konkrētas sabiedrisko pakalpojumu sniegšanas saistības, un lidostai var atlīdzināt papildu izmaksas, ko rada šo saistību izpilde.
            
         
               (16)
            
            
               PVTN lēmumu piemēro kompensācijai par sabiedrisko pakalpojumu sniegšanu, ja divos finanšu gados, pirms piešķirtas tiesības sniegt pakalpojumus ar vispārēju tautsaimniecisku nozīmi, uzņēmuma vidējais gada apgrozījums par visām darbības jomām pirms nodokļu nomaksas nepārsniedz 100 miljonus euro un gada kompensācija par attiecīgajiem pakalpojumiem nepārsniedz 30 miljonus euro, kā arī kompensācijai par lidostu sniegtiem sabiedriskajiem pakalpojumiem, ja divos finanšu gados, pirms piešķirtas tiesības sniegt pakalpojumus ar vispārēju tautsaimniecisku nozīmi, gada vidējais pasažieru skaits nepārsniedz vienu miljonu. Ja ir izpildīti PVTN lēmumā minētie nosacījumi, kompensāciju par sabiedrisko pakalpojumu sniegšanu uzskata par saderīgu ar iekšējo tirgu un atbrīvo no LESD 108. panta 3. punktā paredzētās paziņošanas prasības.
            
         
               (17)
            
            
               Saskaņā ar Padomes 1999. gada 22. marta Regulu (EK) Nr. 659/1999, ar ko nosaka sīki izstrādātus noteikumus EK līguma 93. panta (tagad LESD 108. pants) piemērošanai (5) 8. pantu attiecīgā dalībvalsts savlaicīgi, pirms Komisija pieņēmusi lēmumu par konkrēto atbalstu, var atsaukt paziņojumu. Saskaņā ar minētās regulas 8. panta 2. punktu gadījumos, kad Komisija sākusi formālās izmeklēšanas procedūru, Komisija izbeidz minēto procedūru.
            
         
               (18)
            
            
               Tā kā Rumānija ir atsaukusi savu paziņojumu un finansējumu reģionālajām lidostām sniegs, pilnībā ievērojot aviācijas vadlīniju un PVTN lēmuma noteikumus, Komisija nolēma attiecībā uz paziņoto pasākumu izbeigt oficiālo izmeklēšanas procedūru saskaņā ar LESD 108. panta 2. punktu.
            
         
               (19)
            
            
               Šis lēmums neskar citus pasākumus, uz kuriem attiecas procedūras sākšanas lēmums. Līdz ar to šo pasākumu oficiālā izmeklēšana tiek turpināta,
            
         IR PIEŅĒMUSI ŠO LĒMUMU.
   1. pants
   Komisija ir nolēmusi izbeigt oficiālo izmeklēšanas procedūru saskaņā ar LESD 108. panta 2. punktu daļā, kas attiecas uz paziņoto shēmu, ar ko paredz valsts finansējumu mazo reģionālo lidostu infrastruktūras uzlabošanai, jo Rumānija ir atsaukusi savu paziņojumu par attiecīgo projektu.
   2. pants
   Šis lēmums ir adresēts Rumānijai.
   
      Briselē, 2011. gada 31. oktobrī
      
         
            Komisijas vārdā –
         
            priekšsēdētāja vietnieks
         
         Joaquín ALMUNIA
      
   
   
      (1)  Oficiālā izmeklēšanas procedūra attiecas gan uz paziņoto shēmu, ar ko paredz valsts finansējumu mazo reģionālo lidostu infrastruktūras attīstīšanai, gan uz valsts finansējumu, kas piešķirts dažu lidostu darbības zaudējumu segšanai.
   
      (2)  OV C 207, 13.7.2011., 3. lpp.
   
      (3)  OV L 312, 29.11.2005., 67. lpp.
   
      (4)  OV C 312, 9.12.2005., 1. lpp.
   
      (5)  OV L 83, 27.3.1999., 1. lpp.